西灣重有一個政府露營營地，而且有燒烤爐設備，衛生設施方面，就只係得旱廁，而水源亦都只有間歇性嘅溪澗，而村入面嘅人家一般有井水，有必要嗰時可以試嚇問佢哋借，而手機呢一般都收唔到，而係有需要嘅時候，可以試嚇問士多房老細借個電話嚟用，村入面有幾間士多房，亦都唔少有提供租房同埋沐浴設備嘅，不過一般都係要收錢嘅，而係士多入面可以買到一般燒烤用品以至各式飲品，而且亦有簡單餐點可以畀你堂食，當地嘅民風淳樸，不過非假日嘅日子唔一定會開門。